b'\n_START_ARTICLE_\nR\xc3\xb8dsj\xc3\xb8en\n_START_PARAGRAPH_\nR\xc3\xb8dsj\xc3\xb8en (R\xc3\xb8dsj\xc3\xb8) er ei lita fjellgrend p\xc3\xa5 Fosenhalv\xc3\xb8ya i Indre Fosen kommune i Tr\xc3\xb8ndelag, ikke langt fra grensen til Bjugn kommune.\n_START_SECTION_\nGeografi\n_START_PARAGRAPH_\nR\xc3\xb8dsj\xc3\xb8en er et sentralt punkt i veinettet p\xc3\xa5 Fosen. Fra R\xc3\xb8dsj\xc3\xb8-krysset g\xc3\xa5r veiene til Rissa, Husbysj\xc3\xb8en / R\xc3\xa5kv\xc3\xa5g, Fev\xc3\xa5g, Hasselvika, \xc3\x85fjord, Roan, Osen, Bjugn og \xc3\x98rland.\n_START_SECTION_\nHistorie\n_START_PARAGRAPH_\nR\xc3\xb8dsj\xc3\xb8en er mest kjent for Serberhytta som ble bygd av R\xc3\xb8dsj\xc3\xb8folket i februar 1943 som et midlertidig skjulested for jugoslaviske partisaner som l\xc3\xa5 p\xc3\xa5 r\xc3\xb8mmen til Sverige fra arbeidet de hadde p\xc3\xa5 Austr\xc3\xa5tt fort under andre verdenskrig. Oppe i R\xc3\xb8dsj\xc3\xb8en fikk de god behandling av lokalbefolkningen som s\xc3\xb8rget for mat, kl\xc3\xa6r og n\xc3\xb8dvendig utstyr til \xc3\xa5 klare m\xc3\xa5let til frihetens land. V\xc3\xa5ren 1943 ble partisanene hjulpet av tre loser fra n\xc3\xa6rmilj\xc3\xb8et. De n\xc3\xa5dde Sverige 11 dager etter avreise den 1. juni 1943._NEWLINE_I etterkrigstiden har fluktruten som er blitt kalt Partisanmarsjen fra Austr\xc3\xa5tt p\xc3\xa5 \xc3\x98rland til R\xc3\xb8dsj\xc3\xb8en blitt arrangert flere ganger. Marsjen er p\xc3\xa5 4 mil og g\xc3\xa5r gjennom Bjugn og Ny-Jord. En av marsjene har f\xc3\xa5tt tittelnavnet K\xc3\xa5re Nessets minnemedalje for \xc3\xa5 hedre hans hjelp til jugoslaviske partisaner under krigen._NEWLINE_Det har v\xc3\xa6rt boende folk i nesten 1000 \xc3\xa5r ved stedet. Ved Fj\xc3\xb8snesset er det funnet steinflinter fra gamle jaktredskaper som stammer fra oldtiden.\n_START_SECTION_\nFriluftsliv\n_START_PARAGRAPH_\nFra R\xc3\xb8dsj\xc3\xb8en kan man komme inn i Fosen-alpene ved \xc3\xa5 ta turen innover mot Holvatnet og mot Lysvatnet i \xc3\x85fjord. Det er opparbeidet parkeringsplass ved krysset nedenfor R\xc3\xb8dsj\xc3\xb8g\xc3\xa5rden.\n_START_SECTION_\nN\xc3\xa6ringsliv\n_START_PARAGRAPH_\nTettstedet b\xc3\xa6rer preg som ei lita jordbruksbygd der det i hovedsak drives melkeproduksjon og produksjon av kj\xc3\xb8tt fra b\xc3\xa5de storfe og sm\xc3\xa5fe. _NEWLINE_Nortura hadde sitt moderne slakterianlegg p\xc3\xa5 Haugamyra som ble bygd p\xc3\xa5 midten av 1980-tallet. V\xc3\xa5ren 2010 ble avdelingen lagt ned og 35 arbeidsplasser forsvant. P\xc3\xa5 nytt ble anlegget i s\xc3\xb8kelyset for \xc3\xa5 etablere et slakteri for slaktekylling som skulle dekke hele S\xc3\xb8r-Tr\xc3\xb8ndelag som ett av tre hovedanlegg i selskapet. Det var planlagt 65 nye arbeidsplasser p\xc3\xa5 stedet og skulle v\xc3\xa6re i drift fra 1. februar 2012 ved ett senere vedtak ble omgjort at anlegget p\xc3\xa5 Haugamyran ble solgt og slakteriet ved Nortura Elverum beholdt produksjonen. I dag er anlegget eid av en lokal entrepren\xc3\xb8r som har stiftet Fosen N\xc3\xa6ringshage.'